text: Kommune vil ikke hjælpe skudoffers familie
  22 november 2013 kl. 06.18
  Kommune vil ikke hjælpe skudoffers familie. Forældrene har fået afslag på hjælp til b l.a. transport og overnatning hos sønnen, som er indlagt i Odense.
  Benedikte Nielsen har sammen med sin mand siddet trofast ved deres søns side de seneste tre uger.
  - Han er meget bange, siger den 17-åriges mor, Benedikte Nielsen til DR Syd.
  
  På kontanthjælp
  Deres søn er lam i benene og kan ikke tale efter at være ramt i hovedet af et skud for tre uger siden i Esbjerg. Han kommunikerer med øjnene eller et lille klem med venstre hånd.
  Begge forældre er på kontanthjælp, og de har svært ved at få råd til de udgifter, de har i forbindelse med deres søns indlæggelse i Odense.
  
  Kommunen siger nej
  Udgifterne er blandt andet mad, overnatning og transport.Forældrene har derfor flere gange søgt om hjælp til de udgifter, de har i forbindelse med deres søns indlæggelse på OUH i Odense, men Esbjerg kommune siger nej.
  - Jeg har slet ikke flere kræfter til det. Jeg har søgt og søgt, men vi får afslag hele tiden, siger Benedikte Nielsen.
  I Esbjerg Kommune ønsker man ikke at hjælpe familien med de udgifter, de har i forbindelse med sønnens indlæggelse, oplyser kommunen til DR Syd.
  - Det skal været rimelige og nødvendige udgifter, og det betegner man ikke det her som, siger formand for Socialudvalget i Esbjerg Kommune, Henrik Vallø.
  